Kings oor skorsing: 'Dis sommer Bholi' - Sport - Republikein
Friday, July 24th, 17:34:29
Michael Green - Robbi Kempson, die waarnemende hoofafrigter van die Southern Kings, is op die oorlogspad omdat die swaard van 'n skorsing van drie weke steeds oor die kop van die flank Thembelani Bholi hang.
Bholi en PJ van Lill, een van Namibië se slotte, is op Saterdag 7 September met rooikaarte van die veld gestuur nadat hulle op die grond baklei het.
Dié voorval het plaasgevind in 'n opwarmwedstryd wat op die Naartjiepark-skoolveld in Walvisbaai gespeel is.
'n Wêreldrugby-tugkomitee het egter enkele dae ná die voorval bevind dat Van Lill "in die konteks van die besondere gebeure" nie aan vuilspel skuldig was nie.
As sy rooikaart gestaan het, sou Van Lill weens 'n outomatiese skorsing Namibië se Wêreldbeker-wedstryde teen Italië komende naweek, asook teen Suid-Afrika en Nieu-Seeland misgeloop het.
Dít sou Namibië waarskynlik gedwing het om dié veteraan van die 2011- en 2015-toernooie met 'n ander speler te vervang, aangesien hy dan net vir die stryd teen Kanada beskikbaar sou gewees het.
"Ons is nog besig om teen Bholi se skorsing te baklei. Ons kan nie sien hoe die Namibiese speler skotvry kan kom en Bholi nie," sê Kempson.
"Hulle (Namibië se) speler het dit begin, hy het eerste geslaan, so ons is besig met ons regsmense om Bholi ook los te kry."
Kempson hoop om hierdie week te hoor of Bholi volgende Saterdag in die Kings se eerste Pro14-wedstryd van die nuwe seisoen teen die Cardiff Blues in Port Elizabeth sal kan speel.
Indien Bholi vir 'n paar wedstryde moet uitsit, sal Bobby de Wee straks die nommersewe-trui aantrek.
BOKKE MET MOEILIKE VRAE GEPEPER
Met die etiket as een van die gunstelinge om die Wêreldbekertoernooi (WB) te wen om die nek, raak dinge daagliks warmer vir die Springbok-rugbyspan, skryf Hendrik Cronjé.
Matt Proudfoot moes gister vir die beeld van Suid-Afrikaanse rugby skerm nadat 'n Ierse joernalis hom op 'n nuuskonferensie gevra het of die gebruik van verbode middels 'n probleem in SA rugby is. Die joernalis het indirek na die Bok-vleuel Aphiwe Dyantyi se voorval verwys.
• Trevor Nyakane het gister saam met sy spanmaats aan hul lynstaanwerk op die velde van die Shining Arcs, 'n Japanse klubspan, geoefen.
Bevestiging of hy Saterdag teen die All Blacks ná sy kniebesering sal speel, sal vandag verkry word wanneer Rassie Erasmus sy 23-tal aankondig. – Netwerk24